khistorydata/jeongjo-sjw-relations huggingface dataset:
정조 5년 · 목
疏略曰。臣之昨春初疏。敢以士夫廉恥。爲世道治亂之機。而有未得盡其說焉。殿下試觀前史。名爲儒士而甘受權奸之指使。親猶父子而潛售藉賣之厚利羽翼凶徒。鼓唱邪說者。此固千古所無。而亦豈一朝一夕故耶。世道瓦裂。自龜柱招誘士夫而始也。前日攻濁之議。又不知抛棄何處。乃復稍稍入國榮套中。傾身事之。國榮末稍依藉以爲聲勢者。亦非別人。卽龜柱死友。則惟其賊義理而媒榮利者。前後一伎倆。而士夫廉恥。已無可言。先儒所謂吮癰呧痔。必至於無所不爲者。猶可畏已。況彼假竊言議。驅一世而欲肆其愆。朝南暮北。無所忌畏。時移跡敗。輒稱見欺者。此不過急於媒利。喪其廉恥。冉冉至於凶害而不自知也。殿下始不誅龜柱。小不忍而大害義。使國榮依藉生心者。又其血黨而龜國兩賊。始若有異。終乃相合。遂使人心憂懼。世道波盪。此臣前疏所謂自龜柱爲今日之國榮者也。臣知其前後世變之千奇萬怪。無一不由於是。疾首痛心。不忍正視。一言再言。至三四而不知止也。方今之勢。邪氣已固。眞元日鑠。此誠存亡治亂之一大機也。誠願聖明。亟從三司共公之論。使一世。皆知廉恥之不可拚棄。義理之不可假誣焉。批以。爾惡其稱。我惜其名矣。至若三司之論。惟從惟靳。裁量有素。爾其勿辭察職。
정조 5년 · 강
京畿監司李鎭衡疏陳病狀乞遞。賜批許之。
정조 5년 · 강
掌令金晩耈疏陳諸條。賜批。
정조 5년 · 목
疏略曰。噫。合辭中諸賊。孰非罔死之罪。而其中鄭妻之千凶萬惡。龜柱之元惡大憝。尤係天討之所不可一日稽緩者也。然而沐浴之請。徒歸恬憘懲討之典。尙靳允兪。于今六年矣。至於國榮之沮遏大計。陰蓄異圖。實是窮天地亘萬古之極逆。擅行威福。鉗制縉紳。在渠猶屬薄物細故。擧國臣民。孰不欲食肉寢皮。而王章未加。鬼誅先及。致令 宗社之極賊。得保首領。神人憤惋。已不勝言。而到令追施之律。亦未亟行。古今天下。寧有是理。樂純之同惡共濟。煥億之聲勢相依。其凶謀逆節。與國榮德相。一而二。二而一。今此窩窟打破之後。何可一刻容貸於覆載之間哉。伏願殿下。亟允臺請。廓揮乾斷。其一日振紀綱。竊觀今日。禁綱疏闊。甚至皁隸下賤。亦少忌憚。露外刃府庭。謀害邑宰者有之。凌蔑官長。對面詬辱者有之。伏願殿下。亟思大振作大奮勵之道。以正名分。以樹紀綱焉。其二曰開言路。夫國家之有言路。猶人之有血脈。從古爲治之君。必以言路爲先。言路開閼。而國之興亡係焉。其三曰用人材。夫有國之興隆。專係人材之需用。伏願另飭廟堂。有文學材才行者。特令剡薦。申諭道臣。有茂才令譽者。一一登聞。次第㺟用。以先光立賢無方。其四曰課農務。臣愚以爲。陳廢之地。限五年使之耕食而後。始納其稅。則貧民取其五年無稅之利。而視爲已有。盡其糞壤之力。而累年荒廢之土。皆可以爲良田沃野矣。制民之產。莫先於此矣。其五日節財用。究其本。則不過曰崇節儉而已。伏願殿下。益勤節用之方。以爲裕財之本。使廟堂爛熳商確。及此登穰之日。預講蓄積之術。亦爲申飭外邑。待成精捧還穀。趁時豐而漸收舊逋。以爲預備之道焉。其六曰修軍政。雖在昇平之時。不忘詰戎之務者。蓋所以爲陰雨之備者也。雖以軍丁言之。黃口白骨。已成痼弊。而實軍則圖入軍官校生募粟屬等雜役。其餘疲殘兒弱。皆充軍丁。僅僅充數。亦或有不滿軍摠。而闕額夥多者。官長全不致察。惡在其朝家設置武備之意也。伏願殿下。嚴飭梱帥。時遣繡依。閱其器械。考其軍簿。如有朽鈍欠闕者。則當該守令。各別論罪。俾無虛實相蒙之弊焉。批以。上款云云。悉諭諸批。第一件振紀綱事。吏干于有司。民凌其土主。壞法傷敎。罪孰大焉。蕫飭糾繩之請。爾言是矣。依施。第二件開言路事。無言不已。不亡無幾。何責乎不言者之失。由予求言之未盡其方。思欲益勉其所未盡也。第三件用人材。第四件課農務。第五件節財用事。事在目下。莫非緊務。若其規劃措施。自是廊廟之任。許令指一覆奏。俾免無實之歎焉。近來公車。未聞一事半事之語及國許民憂者。爾能條論至此。極可嘉乃。爾其勿辭。從速察職。
정조 5년 · 목
敎曰。禮房承旨馳詣 社稷。有頉處奉審摘奸以來。
정조 5년 · 강
行次對于㴠仁亭。
정조 5년 · 목
予曰。昨日雷雨。挽近所無矣。領議政徐命善曰。果然矣。予曰。今此霖雨。浹月不止。言念民事。必有傷稼之患。極用悶焉。今雖秋節未建。欲行禜祭之擧。未知何如。命善曰。俄以祈晴事。果與禮判相議。則在前亦有擧行之事云矣。予曰。予亦聞之。曾有特敎二次行之矣。命善曰。五月行祭。果有前例。今此稟達。然後可以擧行矣。予曰。禜祭獻官。有特敎。然後當以堂上差出乎。右承旨金宇鎭曰然矣。予曰。昔者祭文。曾以黃景源製進。而 先朝隨其時月。變通以用矣。命善曰果然矣。予曰。此祭文。則以奎章閣知製敎撰進似好矣。予曰。貳極門墻垣。又圮三四間矣。兵曹判書李性源曰。臣按視頹圮處。則果爲百餘間。而今以把子。雖爲防遮。事甚疏虞。故方以三軍門軍兵。仍爲把守矣。予曰。宮墻頹圮。如是夥多。而防蔽極艱。把守亦難。其爲弊端。實甚可悶矣。命善曰。俄與訓將。亦有相議。而設以木栅。則防遮之節。似當堅固。且今濬川司。有所儲長木。以此取用。則亦爲便宜矣。予曰。若置木栅。則把守軍可以除減乎。命善曰。固當然矣。予曰。外墻則戶兵判看檢設遮。內墻則訓將與禮判。同爲防蔽。性源曰。以禁御兩營。一體擧行似好矣。予曰。防遮之後。把守軍卽令退送。命善曰。宮墻改築之前。似難全數撤去矣。予曰。宮墻原周回。爲幾許間乎。性源曰。爲二千八千十九間。而今玆所築者。爲一百十三間半矣。予曰。言其改築之役。則其爲經費。極甚不些。預爲悶慮矣。命善曰。此是不可廢之節。何足致勤聖慮乎。予曰。大抵宮墻。以其樹木連接。故果有漏濕之弊。以剪枝柯似好矣。知事具善復曰。後苑墻之每致頹圮者。果緣樹木而然矣。使之剪柯。實合宜矣。予曰。訓將亦指一詳言。知事具善復曰。今此鄕任之窠。必以武士中試才塡差。則尤爲弊端。大抵强鄕。非守令所可抑制者也。若如御將之言。以爲變通鄕窠。則別武士輩。雖或樂從。原鄕則必致大怨。仍有鄕戰之弊。臣意則未知其何以爲好矣。從當商量仰奏。予曰。吏判何不入來乎。命善曰。方有身病。不能入來云矣。命善曰。聞刑判言。則江民事。極甚痛惡。而以事實言之。則果以麯子爲生業云矣。予曰。厥民稱冤者。何爲而如是乎。魯鎭曰。渠輩居在江上。以造麯爲業矣。近以廛人之收其賣稅。如是呼訴矣。予曰。廛人之收稅。今是創出之事乎。民始曰。麯廛自前有之。而以屬於銀廛者也。向於酒禁後。麯廛仍爲罷撤矣。其後弛禁之後。江民任自造麯賣買矣。今此廛人之欲爲收稅。則渠輩之以不當稅之說。作爲稱冤者。不勝痛駭矣。予曰。厥民所願。何以則快於志耶。魯鎭曰。通同發賣爲便云矣。予曰。歲初詢瘼時。廛人執何爲說乎。民始曰。銀廛近甚凋殘。有難支撑。故請以麯廛合設收稅云矣。予曰。論其說廛之由。則江民之無稅辦賣於其間者。亦云幸矣。命善曰。以通同例發賣。使之納稅。則事甚宜矣。善復曰。仍設外麯廛。以屬內廛似宜矣。民始曰。不必設置外廛。各以家數見錄。以爲徵稅之地。尤爲好矣。徽之曰。錄民徵稅。似必有弊矣。予曰。此則與貢市平市堂上。從長處之。善復曰。平市堂上。曾見詬辱於此民。別無善處之道矣。予曰。民弊不可不念。而民習亦可以懲治矣。魯鎭曰。其時狀頭者。杖一百徒三年定配。其餘則皆施杖一百矣。善復曰。厥民本以鄕外之民。圖避軍役。來住江上。專事利已。不知法令者矣。予曰。民習果至如此。則法官何不懲治。而馴致此習乎。徽之曰。以治其罪。必從其願。恐合宜矣。予曰。所重者名義也。我朝四百年享國。專以名義之嚴重。而今玆衿川事。始出之後。恐有堅氷之慮矣。言其分義。自有階限等級。而近來國綱頹弛。風化掃地。此甚大懼者。有司之臣。何不遵法以繩乎。尙淳曰。近來外邑。專以抑强扶弱爲治。故果有是弊矣。徽之曰。聖敎至當。分付有司。嚴治其罪。以革其弊。誠宜矣。命善曰。捕廳方捕大賊云。是甚爲幸矣。善復曰。厥賊果是再入捕廳之人。而同黨者爲二十人云矣。予曰。此是爲民除害之事。其於治盜之際。何不用施當刑乎。徽之曰。治盜之政。固是爲民除害之事。而用刑姑非其時矣。予曰。予實無刑措不用之德。而至於治盜之際。亦不施當刑。置若平民。事屬可悶。此後則勿拘示威。昌運曰。自數日後。稍息偸竊之患矣。命善曰。趙㻐可合惠堂之任。而姑難差下。此外實無可合人矣。予曰。以史局之未撤。有難差下乎。命善曰然矣。予曰。纂修已畢。則該堂上。使之減下似好矣。命植曰。纂修雖已告訖。更考誤書處。故有難減下矣。予曰。何當告完乎。命植曰。來月內。當撤罷矣。性源曰。近仗軍士釐正事。曾有下敎。而此輩皆是無賴之類。初則只以十人差出。而其後加數。爲二十七人矣。今若以査置十人。則凡於擧行。實有難便之端。何以爲之乎。予曰。此非經稟者。卿其從長爲之。
정조 5년 · 강
命關西馬兵存減事。寘之。
정조 5년 · 목
領議政徐命善啓言。前以關西馬兵存減事。因前道臣鄭尙淳所奏。有更令道帥臣商確狀聞之命矣。卽見其啓本。則監司金華鎭以爲。馬兵不可永罷。監營屬則自官收布以給。兵營屬則減半爲收布軍。自官徵給於餘存之馬兵。而又令蠲減戶役。依別武士例試取。優等直赴。之次陞遷鄕將任。別武士。亦較其劃數多寡。遷差鄕將任窠。而閑散不得薦望事。嚴立科條云。前兵使李昌運以爲。革罷騎兵。換作步軍。別武士甲士。亦依北道親騎衛例。實其元保。蠲減雜役。都試直赴者外。計劃多寡。遷差鄕將任。閑散切勿許差事。永爲定式云矣。軍制變通。極涉重難。雖使僉議歸一。措處洽好。尙有日後生弊之慮。不無目下審愼之道。況且幾百年設置之事。外則道帥臣之議。互相矛盾。內則諸將臣之見。各自徑庭。以臣之素昧軍旅。顧何能斷以臆料。强令行之乎。臣意則莫如仍舊貫之爲便矣。予詢右相。右議政李徽之曰。軍制變通。實難輕議。臣意亦以爲。仍舊貫爲便矣。予詢前道伯。戶曹判書鄭尙淳曰。馬兵不可革罷之說。雖是守經之論。而名實不相副。無寧革罷之爲愈。故臣之當初陳達。蓋出於此。今亦無別見矣。予曰。諸宰臣亦陳所見。副司直金熤曰。此是軍制變通。旣無平日講究商略者。則便否利害。有不敢臆對。而恐不可輕議矣。兵曹判書李性源曰。軍制甚重。馬兵步卒。用處各異。恐不可輕議變改矣。工曹判書李命植曰。關西一路。雖未盡悉。而以臣所經義州見之。軍丁之難得。專由於儒業之多。所謂儒業。極不過明經之工。其餘又無足道。今不思廣其搜括之路。只欲於元額減罷之者。馬步設置之制。姑勿論。雖以簽充之道言之。亶豈然乎。北關亦有減馬兵爲親騎衛之議矣。西北而無馬兵。則三南尤無可言。是通國而無馬兵也。以將臣而爲此議。則臣誠爲之慨然也。臣意則若使民有定志。各安其分。自可塡代而有裕。更無事於存罷之變通矣。刑曹判書金魯鎭曰。軍制變通。猝難輕議。而若其抑文習獎武技。充實丁固邊圉 之策。卽道帥臣之責也。使之往復商確。俾不如前疏虞恐好矣。禮曹判書鄭民始曰。我國軍制。終無善變之策。毋論馬步兵。決不當輕議矯革之道矣。予曰。御將詳陳也。御將李昌運曰。臣之淺見。已盡於啓聞中論列。而馬兵存罷。旣因前道臣進達。有道帥臣論理狀聞之命。故臣果詳探。則馬兵難支之弊。守令邊將等所言。皆如前道臣所達。臣意則馬兵若換作步軍。騎步之制。未免偏廢。別武士名色。雖與馬兵有異。騎兵則一也。而興勸之道。漸不如前。或生厭避之心。西關異於他道。是緩急待變之地。則尙武之政。不容少忽。以都試時沒技優等直赴外。計其劃數多寡。次次塡差於鄕將任相當之窠。而閑散之類。切勿許差事。永爲定例。則軍保子枝。富戶豪鄕之圖避身役。干囑差任者。自當專意弓馬。武藝日盛。而亦莫不興起樂赴。臣之微見。實爲重關防壯軍伍長遠之道。故狀聞中。旣已備盡。更無可達者矣。戶曹參判徐有隣曰。馬兵之有名無實。諸道通患。軍制之設置馬步兵。各有用處。就其中隨弊隨捄可也。減去馬兵。化爲步卒。恐難輕議矣。副司直蔡弘履曰。莫重軍制。一朝更張。則必有生弊。不如仍舊。更加申飭道帥臣。從長爲之似好矣。命善曰。臣旣以仍舊貫爲奏。而若其精鍊之策。激勸之方。不可無申飭之道。分付道帥臣。着意擧行。請俾免有名無實之歸。從之。敎以。其他節目間些少便否。豈煩朝家指揮。惟在道帥臣淬礪之勤慢。俾各惕念矯捄。無或復以未祛弊登聞事。自本司各別知委。
정조 5년 · 강
命北道馬兵。或換親騎衛。或換步軍。今姑寘之。
정조 5년 · 목
領議政徐命善啓言。因前御將李柱國所奏。北道馬兵。或換親騎衛。或換步軍事。有北兵使相議道臣。從長啓聞之命矣。卽見道帥臣狀本。則監司鄭元始以爲。至於親騎衛增額。亦有馬丁難充。賞格難辦之弊。仍舊置之爲宜云。北兵使李達秀以爲。增置親騎衛。實有掣礙騷擾之端。步軍換定。亦多難便。無寧汰減馬步中人孱馬劣者。屬之於步射手。而依馬兵例。輪番爲寘宜云矣。汰減馬兵。增置親騎衛之議。其來已久。年前因北評事沈豊之書啓。問于其時道帥臣。幾欲行之而未果。故臣於前兵使具明謙所奏。亦以依請許施之意仰達矣。今道帥臣。皆以馬兵之不可減。親騎衛之不可增。論列如此。則目下事勢之不便。從可知矣。且於關西。旣以仍舊貫爲定。其在一視西北之道。不可異同。此亦請今姑置之。從之。
정조 5년 · 강
命諸道災實。從實査執。
정조 5년 · 목
領議政徐命善啓言。今番雨水。川浦之往往決落。固不是異事。而近來紀綱懈弛。人心不古。報災之際。每多夤緣爲奸之習。災實本無難知。形止自有可驗。誠能周視墾荒。詳察境界。則豈或見欺於猾吏之手乎。嚴飭諸道。使之預先摘奸於未秋之前。從實査執。請俾無混淆相蒙之弊。從之。
정조 5년 · 강
命注秧。申飭諸道。着實擧行。
정조 5년 · 목
領議政徐命善啓言。方當農作之趁節。忽此淫霖之浹月。畝澮之疏濬。溝洫之治導。實爲目下之急務。旱澇均之爲災。而救之之道。澇勝於旱。爲守令者。苟能躬審阡陌。率先民功。使水道無壅閼渟滀之患。禾穀無墊溺消瀜之弊。則其視乾涸之汲引灌漑。爲力之難易。不啻懸殊。況今三庚尙遠。時序未晩。藉令及此注秧。豈至有愆期之慮。以此意申飭諸道。請俾令着實擧行。從之。
정조 5년 · 강
命守令殿最。嚴明考課。
정조 5년 · 목
領議政徐命善啓言。守令殿最。專在七事之能否。每於朔末。修報七事。蓋亦考績之意也。近來則不然。或以一言一事之得失。輕加黜陟。或以顏私勢力之厚薄。有所低仰。徒煩迎送之弊。了無勸懲之效。若此不已。則七事專歸於文具。而其所殿最未必是實然之績。寧不慨然。見今貶月不遠。申飭宜先。以此意分付諸道。請使之務主七事。嚴明考課。敎以。所奏甚好。依爲之。如是申飭之後。各道道臣之不遵朝令。若有如前循襲之弊。卿其隨現論責。
정조 5년 · 강
還差備堂李衍祥。
정조 5년 · 목
領議政徐命善啓言。前判書李衍祥。今旣敍用。備局堂上還差。仍察有司之任。嶺南句管。請亦爲還差。從之。
정조 5년 · 강
遞惠堂金鍾秀。
정조 5년 · 목
領議政徐命善啓言。惠堂金鍾秀。屢屢送言于臣。以虛帶劇任。心甚不安。亦嘗陳達於筵席云。重臣之如是辭免。事體似然。惠廳堂上金鍾秀。請今姑許遞。從之。
정조 5년 · 강
推京畿監司沈宅賢。全羅監司朴祐源。
정조 5년 · 목
禮曹判書鄭民始啓言。考準戶曹收租案及本廳收租案。則京畿胡南免稅結數之報于本廳者。比報戶曹時起結數。多有相左。京畿則六千三百餘結。湖南則一千一百餘結矣。田結收租。何等至重。而盜減之數。若是夥然。事之驚駭。莫此爲甚。凡收租案。自該邑磨勘於都會官。自都會所。反貼於監營而擧皆不察。致此違錯。不可無警。兩道道臣推考。兩道都會官。捧現告拿問處之。諸邑守令。亦當一體勘罪。而近四十邑守令之一幷拿問。亦涉重難。幷從重推考。此後復有如此之弊。則隨現嚴勘之意。申飭兩道營吏及都會所各該邑色吏。令道臣嚴覈其幻弄偸竊之委折。以爲重繩之地。當年條盜減結錢。亦令該道。請卽速徵捧上送之意。分付兩道。從之。敎以。徵捧上送之際。吏又售奸。或有藉此更徵之弊。則唉哀彼無告。皆將一年再稅矣。此等之弊。萬一現發於來頭廉探之時。道臣守令。均有重勘。以此意措辭嚴飭。且結錢。異於田大同之出稅於小民。惟此未捧之弊。安知非京外豪貴之所符同作俑。大抵本廳事目至嚴。未捧甚多。而但令當年條徵納。意在寧失。亦以此意申飭。使之從速磨勘。
정조 5년 · 강
罷大司諫任希曾職。
정조 5년 · 목
領議政徐命善啓言。大司諫任希曾。其所做錯。大關臺體。不可推考而止。請罷職。從之。
정조 5년 · 강
拿處宣傳官金峻岳。
정조 5년 · 목
政院啓言。今日傳 香殿座。明日 展拜時。蛟龍旗及纛。當爲排立。而移御時伊日入直宣傳官。不爲奉移。事極駭然。旗纛使之卽速奉來。當該宣傳官。所當重勘。而請推外無他罰。何以爲之。敎以。拿處。
정조 5년 · 강
重推開城留守金雲澤。
정조 5년 · 목
因開城府敎授望筒。敎曰。近來人不知法。暋不懲懼之時。必以漏泄筵話之流。落職未幾。又復甄敍者。萬萬寒心。渠之不寘重辟。猶是寬典。則錄用何意。且松都人之落任年數。十倍於此。首望者亦多有之。以此以彼。大是不察。該留守從重推考。此望筒勿施。
정조 5년 · 강
命文蔭監察汰去。其中在外未肅拜人勿論。
정조 5년 · 목
敎曰。近來每事抛置之故。微末庶僚亦不知畏懼。今番禜祭時。獻官則近侍也。典祀則皆三司也。渠輩雖不事事。顧其職古所稱殿中御史。而不惟不能紏飭。乃於申飭之下。莫重祭監。幷以武弁監察差送。萬萬駭然。奚但今日爲然。諸凡祭享。非武監察。孰能偏若。每欲處分而未果。至於目下所犯而極矣。況於詢問之下。所對無嚴。文蔭監察。一幷汰去。令該府拿處。從重勘處。其中如有在外未肅拜人。勿論。
정조 5년 · 강
命臺監。一依獻官例。單子同書啓下。
정조 5년 · 목
敎曰。臺監事體。與獻官無異之故。雖於祭班。惟獻官臺監出入。諸執事皆起立。卽此一事。可知責任之不輕。然而獻官則有啓單。諸執事有報府。而獨於監察。無是事。以此之故。各處祭享。不欲去則不去。欲去則去也。甚至 陵寢。看遠近而或進或避。寧有如許事理。見行謬例。該房査問以奏。此後一依獻官例。前期自本府報吏曹。又自吏曹。與獻官單子同書啓下。如是定式之後。自首監察以下。無論文蔭武。一從座目與井間。次第排塡。如有無故越次。則卽吏曹隨現草記。則當嚴勘。知悉擧行。
정조 5년 · 목
因京畿監司望筒敎曰。見今位著。僅能成樣。而至於八座。苟簡若前。幾皆以其人差其代焉。況兩重臣新資未幾。且多內試之地。遽然外移。太欠審量。如此。則內重外輕之意。果安在哉。此望筒勿施。當該政官推考。更令擇擬以入。
정조 5년 · 강
汰拿中官李元碩。
정조 5년 · 목
因拿囚傳旨敎曰。誤捧現告。當該中官汰去。此傳旨更爲捧入。內侍府掌務中官不擇。卽承傳色無形之致。當該承傳色中官。令該府處之。
정조 5년 · 강
命監察汰去之代。另加擇差。
정조 5년 · 목
敎曰。監察汰去之代。政官牌招開政。各別擇差。大抵近來。銓曹差擬。大不若年前。此等之弊。莫不由於選曹。此後另加擇差。各別嚴飭。
정조 5년 · 강
命靈巖郡守。各別擇差。
정조 5년 · 목
因靈巖郡守望筒敎曰。頉以有履歷有聲績之人差送。然後可畀劇邑。可責革弊。業欲使之擇差而未果矣。三望皆非屢經州郡之人。此望筒勿施。無論文武。各別擇差以入。
정조 5년 · 강
命四門 禜祭。今二十四日設行。
정조 5년 · 목
敎曰。潦雨浹月。傷稼可慮。立秋前祈晴。已多前例。不卜日今二十四日。四門 禜祭設行。獻官皆以近侍塡差。
정조 5년 · 강
命明日。由月覲門展拜。
정조 5년 · 목
敎曰。所御之闕。旣在咫尺。而尙闕展拜。明日由月覲門展拜。該房知悉。
정조 5년 · 강
命居齋儒生。明日來待。
정조 5년 · 목
敎曰。向因日熱。旣召旋寢。且有待下敎來待之命。若過此朔。將値秋到記。此雖少事。亦係無實。居齋儒生明日來待。試官亦依初下敎。館堂閣臣中擬入。
정조 5년 · 강
召見承旨金宇鎭于㴠仁亭。
정조 5년 · 목
予曰。祈晴祭文之有押無押與否知入。史官張顯慶回奏曰。問于禮曹。則無押云矣。予曰。祭文幾何撰成乎。宇鎭曰。今於摛文院。方此製出云矣。
정조 5년 · 강
命祈晴祭。當親傳 香祝矣。該房知悉。
정조 5년 · 목
敎曰。今年雨晹適願。麥事幸亦告登。繼此暵澇之無愆。卽予曰夜顒望。而甘雨成霖。跨朔不霽。至於昨夜。雷雨異常。惟予惕若之心。豈以時令之候而或間。且聞宣傳官回奏。以近畿數宿之地觀之。溝瀆皆溢。堰洑亦潰。秧役無着手處。鋤工無投足之望。從又雜以稂莠。目下穡事。極屬悶慮云云。其爲前功之可惜。奚比自初不適之餘也。 禜祭設行。旣出修人事之意。則以予對越之誠。烏可無責已勞躬。以冀反風調候之休乎。祈晴祭。當親傳 香祝。該房知悉。齋官皆命以內外各司文蔭武入直郞官塡差。而至於獻官。勢難推移。親傳事體自別。又多已行之例。俄者傳敎中。獻官下玉堂二字。改以近侍頒布。
정조 5년 · 강
命 禜祭 神位。致虔奉詣。祭物精備。
정조 5년 · 목
敎曰。 禜祭時。 神位板致虔奉詣。祭物各別精備事。申飭該寺。
정조 5년 · 강
命同副承旨。獻官復命間坐直。榻敎也。
정조 5년 · 강
命別雲劍外。皆以入直擧行。榻敎也。
정조 5년 · 강
詣明政殿。親傳 禜祭 香祝。
정조 5년 · 목
具翼善冠袞龍袍。乘輿出賓陽門。詣明政殿月臺。降輿就板位。親傳 香祝訖。予曰。興仁之門左承旨。崇禮門分承旨李東馨。敦義門右副承旨。肅靖門左副承旨進去。都承旨嚴璹曰。 禜祭每用漆燭。故光不明潔矣。予曰。此後則勿用漆燭事。言于獻官。乘輿由明政殿。入賓陽門還內。
정조 5년 · 강
命進御淸暑六和湯本方。加白芍藥檳楖 各一錢。依前煎入。榻敎也
정조 5년 · 강
拿處典祀官李夔。
정조 5년 · 목
右承旨金宇鎭啓言。 陵享祭物。典祀官例於前日早朝陪進。而今日 穆陵元陵告由祭祭物。晩後始爲陪往。事之慢忽。莫此爲甚。當該典祀官。所當重勘。而請推外。無他罰。敢達。敎曰。事過後拿處。本寺提調。大臣外推考。
정조 5년 · 목
以尹在醇爲獻納。金寅燮沈基泰爲正言。金熤爲判尹。李濟萬爲遂安郡守。朴行淳爲沃溝縣監。鄭景曾爲高原郡守。閔永喆爲康津縣監。李亨逵爲京畿監司。韓光近爲靈巖郡守。
정조 5년 · 강
遞承旨徐有防趙時偉李晉圭。以李在學李養鼎丁範祖代之。尋遞範祖。
정조 5년 · 목
敎曰。差祭承旨許遞。前望單子入之。○政院。以範祖在外啓請下諭。敎以。許遞。前望單子入之。
정조 5년 · 강
命代撰應製文字。原任閣臣製進。則職銜上。書原任閣銜。
정조 5년 · 목
敎曰。此後代撰或應製文字。原任閣臣。以知製敎製進。則職銜時銜上。書原任閣銜事。定式分付。
정조 5년 · 강
行抄啓文臣居齋儒生殿講于㴠仁亭。試官黃景源閔鍾顯徐龍輔鄭東浚。
정조 5년 · 목
予曰。雨勢之如此。挽近所無矣。都承旨嚴璹曰。數十日連雨。臣亦罕見矣。命試官行禮訖。予曰。抄啓文臣亦爲來待乎。知入。衍德回奏曰。擧皆待令云矣。予曰。儒生姑退。文臣講卽爲先設。二直提學沈念祖。前直閣鄭志儉。率文臣進伏。予曰。儒生等想已早設食堂。而日向亭午。俾給食物。以爲療飢之地。抄啓講訖。予命試官。率儒生入侍。仍命以次進講。予曰。講奏全不成樣。是甚可怪矣。民始曰。講生全不留意於講對。故如是誤奏矣。鍾顯曰。近來居齋之士。專尙三經。初不留意於四書。故果如是矣。予曰。月講何當欲設乎。鍾顯曰。今日欲爲課試而未能矣。予曰。爾其加意勸課。無復如是。宇鎭曰。臣於兵房。今姑代察。而有仰達者矣。四大城門。以 禜祭之設行。仍爲久閉。每當東西 陵祭物出去之時。輒請標信。事甚難便。臣意則留開城門。別禁雜人。 祭品陪出之時。勿請標信。恐合宜矣。予曰。穆陵元陵齊陵祭物。連日出去乎。宇鎭曰然矣。予曰。旣設 禜祭。久開城門。亦屬䙝焉。此甚商量處矣。東南兩門。雖或開之。至於閉時。則待下敎擧行。仍命召宣傳官三員。命出給開門標信。宣傳官跪受而出。予曰。左副顏色太瘦。有何所恙乎。宇鎭曰。果有暑症。而未敢言私矣。
정조 5년 · 강
遞承旨李在學金宇鎭。以申應顯兪恒柱鄭趾煥爲承旨。尋遞應顯恒柱。以金尙集爲承旨。尋遞趾煥尙集。
정조 5년 · 목
敎曰。左承旨許遞。前望單子入之。待下批牌招察任。敎曰。在外承旨許遞。前望單子入之。又敎曰。左副承旨有實恙許遞。前望單子入之。○因恒柱牌招啓稟。敎以。許遞。又因承旨不備。開政差出啓稟。敎以。前望單子入之。○敎曰。此承宣。意或以爲解事。不料其如是不解事矣。闕門留門。何等莫重。則人定前所下開門標信。至二更末。而稱以無宣傳官。尙不出給。宣傳官之入番。皆以奉命出去。則出番人之不爲代待。固萬萬駭然。而政院旣不請罪。持此留門之標信。以待奉命宣傳官之還到門外。寧有如許事理。該房承旨遞差。○因宣傳官請罪啓辭。敎以。宣傳官之請罪。何其後時之甚也。不待本院之啓。自有兵判。何難草記處置乎。至於以標信秪受事。闕內武弁中。宣傳官差出云云。萬萬寒心。標信秪受。何等時急。其可待口傳差出乎。當該承旨雖已遞差。在院承旨之嘿無一言。尤是不識職。坐直承旨亦爲遞差。他承旨閣臣外。卽爲牌招。推移入直。
정조 5년 · 강
景慕宮展拜。命待下敎。
정조 5년 · 목
敎曰。日勢已晩。雨勢無減。展拜待晴。待下敎擧行。
정조 5년 · 강
命吏曹判書洪樂性。參議沈念祖。越捧一等。
정조 5년 · 목
因兵曹參議參知望筒。敎以。見今騎省。無入直堂上。且有擇差之命。則一望幷以受 香奉命之人擬入。一望幷以病且老者擬入。雖無特敎。重宿衛之道。固不容若是其慢忽。況有特敎云云。所謂擇差之敎。置之何地。揆以事體。萬萬寒心。兼吏曹判書洪樂性。參議沈念祖。爲先越捧一等。此望筒更爲擬入。
정조 5년 · 강
命吏曹政色書吏。幷令攸司科治。
정조 5년 · 목
因囚單。敎以。分揀。
정조 5년 · 강
大報壇有頉處。命待晴擇日修改。
정조 5년 · 목
禮曹啓言。卽接 大報壇守直內官所報。則今日大雨。本 壇壇上東邊曲墻二間許。西邊曲墻三間許頹圮 云。有頉處待晴。擇日修改。而爲先圍排之意。請分付。允之。
정조 5년 · 강
崇陵有頉處。命擇日修改。
정조 5년 · 목
禮曹啓言。卽接 崇陵別檢所報。則今日大雨。本陵丁字閣前面階砌石。東西長三十四尺。廣四尺許頹圮云。有頉處待晴。請擇日修改。允之。
정조 5년 · 강
命山川 神位。移奉於 禜祭所。
정조 5년 · 목
禮曹啓言。卽接奉常寺所報。則今二十五日。行神位慰安祭時。山川位進詣 禜祭所。不得同爲行祭云。山川 神位。旣以移奉於 禜祭所。則慰安之祭。事宜只行於 神室奉安之 神位。請以此意。分付該寺。允之。
정조 5년 · 강
命當該 陵官拿處。
정조 5년 · 목
禮曹啓言。 齊陵曲墻修改時。告由祭 香祝。本陵官員。當爲秪受。而兩官俱在 陵所。不爲上來。受 香官。卽令該曹差出。以爲秪受進去之地。而莫重受 香。兩 陵官之俱不上來。致使假官受去者。事體所在。極爲駭然。當該官員。請令該府。拿問處之。允之。
정조 5년 · 강
拿處宣傳官沈公燁。
정조 5년 · 목
兵曹啓言。標信事體。何等至重。而初更前標信下政院。而因宣傳官之不爲待令。今至三更三點。而尙未秪 受者。事未前聞。萬萬寒心。當該不卽替直之宣傳官。令該府處之。不能檢飭之失。臣亦惶恐待罪。自前武臣兼宣傳官之秪受標信。雖無可據文跡。而如此之時。有不敢徒拘常例。以武臣兼宣傳官。請卽爲祗受擧行。允之。敎以。卿則勿待罪。
정조 5년 · 강
命頒氷單子。時原任閣臣添書以入。
정조 5년 · 목
因頒氷單子敎曰。奎章閣無堂郞之稱。此單子更爲書入。文武二品以上。旣皆頒氷。則況閣臣。事體自異。以時原任閣臣添書以入。
정조 5년 · 강
命集春門廣智營等處。雖設栅後。嚴飭把守。
정조 5년 · 목
訓鍊都監啓言。本局字內宮墻頹圮處。自集春門北邊。敦化門西邊。至十六處。竝堅實樹栅。敎曰。惟今設栅之擧。不但固圉圍宮城。兼爲軍兵軫念也。今則防禦不至疏虞。把守軍兵。各留三分一。餘皆今日內解送。若此。則內外入直軍兵。就此三分之數。若綽分排。則可無出番加擇之弊乎。然又入番軍不足。則只留四分一把守。而餘軍解送。仍以此意。與兵判相議。同爲草記。泰秋門軍。此與宮城有異。亦於金虎移直軍中。除出幾名。使之晝察夜廵。出番軍幷解送。此亦擧行後草記。至於無重垣之宮城。如集春門廣智營等處。雖於設栅之後。各別嚴飭把守。
정조 5년 · 강
命回泰門加把處出番軍。門限前解送。
정조 5년 · 목
禁衛營啓言。本營字內 宮墻頹圮處。自明禮門北邊。拱北門南邊。至六處合三十八間。木栅堅實排立。敎曰。設栅之後。別無疏虞之慮。許多軍兵。霑雨暴陽。寧不萬萬矜悶。惟今之擧。專爲是也。已於訓局草記批旨。詳言之。卿營亦爲廵循此。就其出番之數。較諸入把之處。略相分排。但免闕把。卽與兵判相議。擧行後草記。出番軍兵。日暮前解送。至於建陽貳極回泰門等處。亦於元入直中。折半除出。分把各處。以爲更日替把之地。回泰門加把處出番軍。亦依都監字內泰秋門例。門限前解送。
정조 5년 · 강
命宣傳官沈公燁。待明朝捧供。
정조 5년 · 목
因義禁府囚單。有是命。
정조 5년 · 강
吏曹參判金夏材。以母病陳疏乞遞。賜批。
정조 5년 · 목
疏略曰。臣老母素抱奇疾。藥餌爲命。近因日候之乖和。寒熱交攻。臣方左右扶將。煎泣罔措。要非時月所可瘳也。此時開政有命。召牌儼臨。臣若徒懷嚴畏。不一陳暴。則雖日月之明。亦何由悉燭其微懇哉。伏乞遞解臣職。俾便救護。仍治臣前後慢命之罪焉。批以。卿其勿辭行公。
정조 5년 · 강
遣承旨。詣 元陵穆陵崇陵。奉審摘奸。局內諸陵一體奉審。
정조 5년 · 목
幷有頉處奉審也。
정조 5년 · 강
以兪桓[恒:I-PERSON]柱爲承旨。前望也。
정조 5년 · 강
召見承旨嚴璹于㴠仁亭。
정조 5년 · 목
予曰。昨日開門標信。初更命下。則以至三更四點。而該房謂以無宣傳官。終不傳給。是何故也。璹曰。臣則半夜承牌。未能目見。只聞其委折。則該房承旨。欲以替付武兼事微稟。而此無已行之文跡。故未敢擅稟云。而武兼亦是宣傳官。則膠守不行。實爲不善擧行矣。予曰。宣傳官若盡數奉命出去。則在外宣傳官。預爲來待事。固當分付。而該房不爲指揮。亦甚駭然矣。璹曰。此非政院所知之事。故果不得擧行矣。予曰。兪恒柱今已出牌乎。璹曰。臣則姑未知承旨落點與否矣。予曰。政官已爲牌招。而兵曹堂上。果卽差擬乎。璹曰。是亦未聞矣。予曰。卿是一院之長。而尙未聞知。揆以院例。全不咸說矣。大抵以卿地處。尙不得方伯者。亦可謂無公道矣。予曰。政官牌招傳敎。掩置何處乎。其委折知入。假注書趙衍德回奏曰。初無傳敎。只以口傳差出下敎云矣。
정조 5년 · 강
召見奉審大臣以下于㴠仁亭。右議政李徽之。戶曹判書鄭尙淳。觀象監提調徐有寧。
정조 5년 · 목
元陵奉審後入來也。○予曰。文來五何不入來乎。承旨兪恒柱曰。方在現告。故已爲出去矣。予曰。藝文館凡事。一奉敎例爲擧行。而何以文采五爲現告乎。委折知入。假注書趙[衍:I-PERSON]德回奏曰。一奉敎雖曰主管本館。至於公事及祭文分排。下番翰林主之。故果以文采五現告云矣。予曰。 陵上修改處外。別無他頉乎。徽之曰。果無頉矣。禮判固當同爲入來。而以 穆陵曲墻。尙未訖役。故不得偕來矣。予曰。今番告 安祭祭文與祭官。初不分排不塡差。事甚不敬矣。該館之如是擧行。焉可無罪乎。徽之曰。有國祀典。實係莫重。而今於 告由祭獻官。以告 安祭獻官。仍爲兼行。該曹之不善擧行。難免重勘矣。予曰。告 安祭祭文。初不分排。是亦何故也。委折知入。衍德回奏曰。館吏言內。禮曹單子。果有告安祭設行之報。而本館不能詳察。有此闕漏之擧云矣。予曰。若無實翰林。則祭文分排。誰果爲之乎。知入。衍德回奏曰。禮房承旨以爲主掌云矣。予曰。承旨親見單子。而有此闕漏之擧乎。委折亦爲知入。衍德回奏曰。承旨則初不見該曹單子。只從館吏之言。而有是分排云矣。予曰。下吏亦當有罪矣。徽之曰。果然矣。予曰。吏曹之初不塡差祭官者。亦何故也。其委折。問于該堂郞以來。衍德回奏曰。告安祭祭官。前以 告由祭祭官。仍有兼行之例。故果未差出云矣。予曰。禮曹單子。吏曹堂郞。初不目見。只聞該吏之言。而如是擧行乎。委折知入。衍德回奏曰。吏曹堂郞。果不親見單子。只從該吏之言。故如是擧行云矣。予曰。其在重祀典之道。事極驚駭。該曹堂郞。那免重勘乎。予曰。卿之往來時。道路川渠果如何。徽之曰。川渠盡溢。溝瀆皆決。涉川之時。以舟得濟矣。予曰。川溝橫流。則似有傷稼之慮矣。徽之曰。稼穀雖被雨水之災。而節序未晩。故必無發穗受傷之弊云矣。予曰。門鑰過時不下。是何故也。其委折知入。史官趙錫晦回奏曰。承旨初入政院。未諳門限。且忘置未銷云矣。予曰。承旨雖緣生疏。院隸必知此事。其委折亦爲知入。史官張顯慶回奏曰。此是承旨不能察飭之致。而今方待罪云矣。
정조 5년 · 강
命吏曹參議沈念祖遞差禁推。當該郎廳先罷後拿。當該承旨重推。
정조 5년 · 목
右議政李徽之啓言。國之所重。莫大於 祀典。則享官差塡。固當詳審。而今番 元陵祭官之報憲府也。只以 告由祭獻官書送。告 安祭獻官之例爲兼行。元不塡報。告 安祭 香祝追來後。告由祭獻官。不得不循例兼行告 安祭。而事體誠甚未安。雖是吏曹 祭享色吏。誤爲不書之致。而差 祭吏曹堂上。亦難免不察之失。該堂上從重推考。該吏之不能敬謹。有此莫重 享官之誤書報府。極爲痛駭。請當該下吏。令攸司從重科治。從之。○敎曰。館吏一告一拔云爾。則雖與吏曹堂上事有間。不可全然無警。至如傳 香時不能致察。均有失焉。伊日知製敎分排承旨。昨日 元陵傳 香承旨。幷爲先從重推考。吏曹則與承旨事大異。莫重 祀典齋官塡差之事。曰以忘置不出名帖。又當提問之時。乃以不知爲對。此 陵祭官。焉敢慢忽至此。大臣請推。得不太寬。其在重其事之道。不可推考而止。吏曹參議沈念祖爲先遞差。下義禁府推考。近來銓郞。何事修擧乎。以至按簿照例之事。而一任胥吏。泛稱不知。國體所在。極涉無謂。當該郎廳。亦爲先罷後拿。又敎曰。闕門開閉。各有其時。而今日閉門。迫鍾下鑰。及問委折。謂忘置爲對。差 祭而銓官曰忘置。下鑰而承旨曰忘置。寧有如許事體。生疏之故。姑且參恕。當該承旨從重推考。
정조 5년 · 강
命明日晝講。判尹同爲入侍。
정조 5년 · 강
命抄啓文臣李宗燮等居不。推緘安徐。
정조 5년 · 목
政院。以奎章閣抄啓文臣侍講時。李宗燮洪仁浩二次居不。推考照律啓。敎以。係是令初。恕之何妨。更從後甲之義。特施五申之敎。今番則收贖推緘。幷以安徐。惟玆判付。實爲諸文臣責成。雖於此等薄警微勘。必欲期無犯之意也。以此使之知悉。至於洪仁浩。則昨日一栍之誤出不栍。猶與前講時文義未暢有異。此後另加講劘爲當。又如李宗燮。則再次講時所進講義。言與書旣多相左。又其轉說下語。頗有礙眼處。若此不已。弊將滋大。而設位開講。無異躬臨。則法殿命官之考試。試券糊封。猶書臣字。講席出入。輒行曲拜。所以重王事也。尊君命也。入啓講說。敢以愚何嘗以云云等說。肆然書之。詆訶試官之習。不可長而已。然猶訖不施警。誠不欲深看故也。嗣后無或更作此等之擧事。亦爲申飭。
정조 5년 · 강
遞承旨李養鼎。以趙瑍宋載經爲承旨。尋遞載經。以鄭象仁代之。
정조 5년 · 목
敎曰。在外承旨許遞。前望單子入之。○政院。以載經方在奪告身中啓稟。敎以。前望單子入之。
정조 5년 · 강
命藝文館及 香室官員。拿問捧供以聞。
정조 5년 · 목
政院啓言。卽接 元陵獻官所報。則以爲。告 安祭物。雖已陪進。 香祝尙未奉來云。故聞極駭然。卽爲招問 香室官員。則以爲。藝文館只以告由祭祭文。分排啓下。至於告 安祭祭文。初不分排啓下。故 香室不得擧行云。告 安祭祭文。今方卽令製進。而 香祝則在前如此之時。或有 香室官員追後陪進之例。待祭文啓下。待明朝陪往。而莫重告 安祭祭文。初不分排啓下者。萬萬駭然。藝文館分排官員所當重勘。而本院請推外無他罰。何以爲之。敎曰。他 陵些少有頉處。 祭享猶不敢乃爾。況本 陵今番修改處。事體何如。所重何如。則祝文不卽撰出。至有獻官之馳報。萬萬驚駭。 祝文設令不撰。 香室之不能提問。尤極駭然。藝文館及 香室官員。令該府拿問處之。卽爲捧供以聞。
정조 5년 · 강
罷承旨宋[趙:I-PERSON]瑍職。遞差承旨鄭象仁。
정조 5년 · 목
敎曰。 元陵祭享時 祝文事。因本院啓辭中。藝文館官員請罪之語。有依施之命矣。到今本院。稱以本館無實官。故現告無可捧之人云云。至又以不得擧行入稟。然則初何請罪。又何防啓。政院事。誠可謂不可使聞於他人。當該承旨罷職。現告事始末之啓。皆是政院之所爲。使之從長爲之。自上更何煩敎也。又敎曰。昨今政院事。果何故也。承宣雖曰生疏。胥吏必不茫昧。而昨日閉門後無宣傳官之時。則不請武兼之推用。已極怪駭。至於今日。又反於是。留門而門不閉。則標信宣傳官不足之數。當卽招致出番宣傳官以傳矣。闕內且有奉命外餘人。則忽以武兼齎傳標信之意入稟。大關後弊又係師律。去就有難以生疏。每每曲恕。當該入稟承旨。捧現告遞差。院吏自門鑰事。入侍時傳命事。以至標信事。而萬萬無據。幷付有司。一幷從重科斷。
정조 5년 · 강
命靑城尉沈能建。自政院問啓。
정조 5년 · 목
漢城府啓言。卽接中部都事白師憲牒報。則本部大寺洞所在文女家舍。有人稱以買得。而毀撤二十餘間云。故聞甚驚駭。該府官員摘奸。則本家舍一百四十餘間中。內舍二十八間。果已毀撤。材瓦盡爲移去。故發賣人文弘德。買去人崔景崙等。自臣府捉來査問。則文弘德招內。渠與靑城尉房宮屬符同。圖出圖署牌子。發賣於崔景崙處。果爲的實矣。城內瓦家之私自毀撤。旣有禁令。而況且逆家。擅自賣買。恣意撤去。尤極無嚴。故卽令依本價還退。而材木則使之還置本處。所犯各人等。幷移送秋曹。請以爲照法嚴繩之地。允之。敎以。此亦國綱所在。靑城尉地處。尤爲宜操心。而焉敢乃爾。秩至崇品。不可緘問。自政院問啓。○政院啓言。問于沈能建。則以爲。渠於家舍事。不能禁飭。以文女家舍。有此問啓。惶隕震懍。渠何敢與知於文女家舍財賂。而初七日。忽聞毀撤之報。不勝驚心。招致部吏嚴禁矣。今於京兆推覈之下。文弘德爲名漢。圖得圖署。斥賣毁撤的實。圖署旣出於渠家。則渠何敢曰。在家不知乎。惶恐待罪云矣。
정조 5년 · 강
削靑城尉沈能建職。
정조 5년 · 목
敎曰。觀此靑城尉所懷。其中一二句語。大是妄發。朝家之待渠以腰金頂玉。爲渠之儀賓也。屬籍已絕。則渠之爵秩。自歸自罷之科矣。渠乃反不念似此委折。認作別人之從審宦者然。分而二之。敢曰云云。玆事每欲下敎。近於無端之故。尙此未果矣。且無論處地之如何。 先朝王姬之尊。自有所重。尤焉敢以噴★(口+薄)之說。至登於外庭奏對之啓乎。罪在蔑分。語歸傷倫。非無多少可罪之事。姑不欲索言。靑城尉沈能建。爲先削職。
정조 5년 · 강
有政。吏曹判書洪樂性。參判金夏材。參議沈念祖進。
정조 5년 · 목
敎曰。院中只有承宣一人。未差之代。今日政。以在京無故人差出。○以朴取源爲承旨。
정조 5년 · 강
遞承旨朴取源。以金尙集趙時偉沈有鎭爲承旨。
정조 5년 · 목
取源牌不進。敎以。許遞。前望單子入之。
정조 5년 · 강
命李信默等。捧供以聞。
정조 5년 · 목
因義禁府。 穆陵典祀官李信默。 齊陵別檢宋俊載。宣傳官金峻岳李晢等拿囚草記。敎以。捧供以聞。
정조 5년 · 목
三更。流星出中天入南方。狀如拳。尾長三四尺許。色白。
정조 5년 · 목
元陵齊陵慰 安祭。在明日也。
정조 5년 · 강
御㴠仁亭。行晝講。知事鄭昌聖。特進官洪檢。承旨趙時偉。玉堂徐有成尹尙東。假注書趙衍德。判尹金熤。
정조 5년 · 목
講孟子。○予曰。判尹進前。熤進伏。予曰。都下若有水旱盜賊之患。則各部果有來報於京兆乎。昌聖曰。水旱元無來報之規。而只以盜賊之患。或有報府者矣。予曰。旱非但暵也。亦指火災之謂也。似當有來報之規矣。昌聖曰。火災則民或有來報之事矣。予曰。至於水災。若有人物之漂傷。則使卽報府也。昌聖曰。是則當依例報之矣。熤曰。臣亦恐有此弊。故果爲申飭於各部。而姑無來報者矣。予曰。以此傳敎。另飭各部。則亦當有效耶。熤曰。必有大益矣。予曰。刑漢兩府。俗稱無實。而其所設。則爲任重矣。熤曰。果然矣。予曰。唐宋以來。宋太宗始設開封府。而䄅王廷美。掌尹是府。後無繼掌者。其爲任之重且大。於斯可見。古所謂亞尹。卽今之左右尹。該府若致修擧。則必有實效之政矣。熤曰。臣本無才能。安有修擧之望乎。第當竭力供職矣。昌聖曰。盜賊之律。入於約法三章。以爲懸錄入啓似宜矣。予曰。事係煩屑。有難書啓矣。昌聖曰。凡於殺獄。例有入啓之事。臣之所達。或有殺傷人命之事。則欲爲入啓云矣。予曰。此則捕廳該府。相準立旨。昌聖曰。坊民遇災。雖有報廳報府之擧。而至於京兆。則初無來報之事。亦甚可怪矣。予曰。報部然後。以報廳爲階。則必有掣礙之端。此則勿論先後。以拊近來報。似甚便宜矣。熤曰。此傳敎。頒布于捕廳各部後。仍爲定式誠好矣。予曰。卿其手寫此敎。付之府壁。而其中先字至字。是爲肯綮。卿其於此加意焉。熤曰。謹當奉敎矣。予曰。此傳敎。以眞諺反錄。曉諭坊曲之民。而無或有不知之弊焉。熤曰。五部官員當發牌聽傳敎乎。予曰可矣。予曰。昨夜政院事。全不成說矣。左承旨何爲以入於現告中乎。時偉曰。臣未能詳知委折。而都是生疏所致矣。予曰。左承旨則請罪藝館。可謂得體。而左副則以本館之無實官。以爲入稟。事果何如乎。時偉曰。果不善擧行矣。予曰。又以開門事言之。初更始下標信。而謂無宣傳官。至于三更四點。而仍爲遲滯。是亦成說乎。若無宣傳官。則代以武兼。又無武兼。則亦及於文兼。此乃前例。李在學似當知之。而如是擧行者。或緣生疏而然乎。甚可怪矣。時偉曰。俄承施賞之敎。臣等有何一分效勞之功乎。莫非我聖上對越之誠矣。予曰。爾言過矣。
정조 5년 · 강
召見承旨鄭志儉于㴠仁亭。
정조 5년 · 목
予曰。講員修問之目。幾何抄得乎。志儉曰。其所發問。實難拈出。蓋先儒之論。已悉其志矣。予曰。果然矣。欲依春坊故事。則爲問難之目。太涉張皇。未得緊要。今玆條目。從簡務精。以爲稍異於前也。志儉曰。與春坊講話。似有異焉。予曰。明卽出送條問。以二十九日。使之收納。予曰。俄者所下傳敎。爾其見之乎。志儉曰。臣果奉覽。而聖敎誠得宜矣。予曰。此傳敎。卽令出付漢城府乎。知入。假注書趙衍德回奏曰。判尹金熤出去時。仍爲奉去云矣。予曰。今番抄啓文臣應講者。當爲幾員乎。志儉曰。吳泰賢方有實故。徐鼎修病固姑未差。李東稷尙在削職中。趙興鎭亦在廳注之任。除此四人。則只爲十四人矣。予曰。李東稷初不應講。則從後許試之際。當以序文始講乎。志儉曰。似然矣。予曰。金載瓚旣不進參於日前講試。則今此條問之目。不必同然出送。拈出當次講章。以爲發問。志儉曰。 奉謨堂雨漏處。不至大叚。待其快霽。以爲修改。恐合宜矣。予曰。依此爲之。
정조 5년 · 강
分揀兼春秋文采五。
정조 5년 · 목
敎曰。文采五今番事。可謂公罪矣。公分揀放送。
정조 5년 · 강
命 禜祭獻官諸執事。考例施賞。
정조 5년 · 목
敎曰。寔荷 神庥。豈容人爲。然而晴則施賞。自是故例。 禜祭獻官諸執事賞典。考例捧傳旨。
정조 5년 · 강
命水旱盜賊之警。該部報京兆。別單啓聞。
정조 5년 · 목
敎曰。有國之虞。惟在於水旱之災。盜賊之警。是固生民疾苦之最也。所不可不聞于上者。而上之人所以恒存戒懼。不敢作侈泰之念。亦惟在是。善乎李文靖之說。可謂燭千古興亡之幾。予嘗深味之也。近來忌諱成俗。有司未嘗以此等事登聞。寧不慨然。噫。匝域蒼生。皆吾赤子。而都民休戚。所係尤重。一視之澤。雖無遐邇。四境之治。宜先畿輔。近在城闉之中。或有愁困之歎。而予乃莫聞莫知。是豈作元后之意也。然而外方則列邑。凡有水旱盜賊。或至被傷之境。則猶皆登知時登聞。至於京兆各部。絕無是焉。豈外方之規。獨京兆無之歟。殆有司者之不能修擧也。雖以目下事言之。潦水漲溢。決溝侵野。唯彼近江依岸之村。傍行川結茅之舍。墊沒胥溺。種種爲患。不出戶而可知也。而各部無所報。京兆不以聞。揆以事理。良足寒心。旣往之失。雖不論責。此後自各部。另飭里正洞任。諸凡人物之傷損。家舍之漂燒。卽告該部該部。報京兆。輒以別單啓聞至若盜賊一事。尤不可不一番定制。設置捕盜之司。專任紏詗之責。法意本自緊重。而爲將臣者。看作弁髦。爲校卒者。率多無賴。不惟不能緝捕。乃反爲之掩覆。養猫所以捕鼠。有鼠不捕。焉用彼猫。今之捕廳。實類於是。小小偸竊。雖難隨發輒聞。始自今。必令見盜之家。先卽往訴該廳。亦須來告當部。當部報于京兆。錄置一册。時或移文該廳。督使捉贓還主。還主則該廳又移文京兆。京兆更考信否。就所錄中爻周。此蓋綜核虛實之政也。十家見失。不能捉其一二。而不捉之跡。昭人耳目。則校卒輩庶或知懼。朝家亦將無時憑驗。有以責勵將臣焉。抑無論水旱盜賊。其採于民而報于府。當部之任也。爲先申飭各部。俾無隱匿遺漏之患。仍令該府。每等部官考績。必以此等狀報之勤慢。爲殿爲最。以寓勸懲之意。
정조 5년 · 강
命未下直守令。皆明日辭朝。
정조 5년 · 강
命回下判付査啓者。年月區別書入。
정조 5년 · 목
敎曰。近來外邑。奉行朝令。怠忽莫甚。雖以査啓一事言之。措語判付。事體自別。而猶且唯意遲滯。嶺伯事。雖令該曹査奏。外此亦有此等之弊。各方回下判付。使之査啓諸道。者年月區別。一幷書入。
정조 5년 · 강
命閣臣禁推。同捧遞差傳旨。
정조 5년 · 목
敎曰。玆事曾欲定式而未果。承旨或臺臣。有禁推之命。政院卽捧遞差傳旨。與禁推傳旨。同爲入啓者。法意自在。蓋職淸地比之故。優禮逈異。況閣臣乎。此後閣臣。以本職禁推。如昨日三銓事。則一依右例。同捧遞差傳旨事定式。
정조 5년 · 강
放定配罪人申大升等。
정조 5년 · 목
因大升到配啓本。敎以。重事體之道。不可不重勘。而事非故犯。罪在無情。特爲放送。其時郞官之發配者。處分宜無異同。一體放送事分付。
정조 5년 · 강
命時囚沈念祖放送。
정조 5년 · 목
敎曰。聞有親病。亦施飭罰。合有參恕之道。時囚中沈念祖。分揀放送。
정조 5년 · 강
命訓鍊大將具善復。兼察御將。
정조 5년 · 목
御營大將李昌運。 東廟獻官出去也。
정조 5년 · 목
因禁衛千總望筒。敎以。査命已下。姑未出場。遽爾首擬。殊欠致察。該大將推考。旣擬之望。須雖難退却。該房之無一言警咳。亦豈事屬乃兄按道時事而然乎。然則六房無代房乎。兵房承旨趙時偉。從重推考。
정조 5년 · 강
命劉大淳等。幷姑保授。更待處分。
정조 5년 · 목
因刑曹政院書吏劉大淳等科治啓目。敎以。若皆全釋則復當犯科。又令盡汰。則此屬可矜。且無是輩。事知之類。可以專意供役。幷姑保授渠家。更待處分。
정조 5년 · 강
厚陵慰安祭。命不卜日設行。
정조 5년 · 목
禮曹啓言。卽接 厚陵別檢所懷。則今番大雨。本陵陵上曲墻。自子方至丑方。以針尺。廣十二尺五寸。長二尺三寸許。今月二十三日夜頹圮云。 陵上曲墻。有此頹圮之患。依前例 慰安祭。不卜日今二十九日設行。本曹堂上。當爲進去奉審。而參議柳義養。旣以 齊陵修改進去。待其畢役。使之仍詣 厚陵奉審後。請稟處。允之。敎以。往來之際。徒貽弊端。奉審後卽令始役。完築以來事分付。
정조 5년 · 강
命訓局草記再呈之事。知入。
정조 5년 · 목
政院啓言。泰秋門宮墻四間許頹圮處。再昨兵曹訓局草記後。仍爲樹栅把守矣。今朝廳坐時。本局又以再昨已樹栅處。更爲成草記來呈。而本院矇未覺察。循例捧入矣。卽者訓局吏來告內。泰秋門宮墻頹圮處。兵曹草記。昨夕始允下。故本局誤認以再昨後復有頹圮。更呈草記云。莫重奏御文字。有此一事再呈之擧。而臣旣不察捧入。惶恐待罪。追後草記勿施。該營大將不可無飭。請從重推考。敎以。該營之一事再呈。誠有做錯。而政院之忽以無姓無銜之一臣字。書諸啓辭下不當書之處。事係變常。不可以少事而置之。知入。○又啓言。俄者訓將請推啓辭下一字。不當書而誤書。莫重奏御文字。有此不審之事。當該注書。請從重推考。敎以。一字誤書。何如公事掩置之罪乎。勿推。公事事。第可査奏。
정조 5년 · 강
命時囚金峻岳等放送。李信默等議處。李元碩等勘放。
정조 5년 · 목
義禁府啓言。宣傳官金峻岳原情。泛稱遲晩。所當請刑。而曾經宣傳官。請議處。敎以。分揀放送。又啓言。 香室官成均館學諭車信用拿囚。敎以。於渠乎何責。且當劇熟。付過放送。又啓言。 齊陵別檢宋俊載原情。泛稱遲晩。請刑推得情。敎以。分揀放送。又啓言。 穆陵典祀官奉常奉事李信默原情。泛稱遲晩。請刑推得情。敎以。除刑推議處。又啓言。弓房次知中官李元碩。弓房內官洪益浩金聖欽等。各杖一百收贖。奪告身三等。私罪施行。敎以。幷功減一等。又啓言。沃溝前縣監姜彝正。逆屬爲奴。關係至重。身爲守令。不能嚴加防守。有此脫獄逃躱之擧。以此照律。告身盡行追奪。杖六十收贖。徒一年定配。私罪施行。敎以功減一等。又啓言。宣傳官沈公燁。展拜時蛟龍旗及纛。當爲排立。而移御時。不爲奉移。事極駭然。以此照律。杖八十收贖。奪告身三等。私罪施行。敎以。功減一等。又啓言。康津前縣監李洪載。莫察船隻之不完。不顧事目之至嚴。濫載晩發。終至致敗者。萬萬可駭。以此照律。杖八十收贖。奪告身三等。私罪施行。敎以。功減一等。又啓言。會寧浦前萬戶劉昌徵延次綱申楫洪宜海成弘道金宗澤等。反作各穀。痛駭莫甚。延次綱申楫洪宜海等。各告身盡行追奪。徒三年定配。又五年禁錮。劉昌徵金宗澤等。各告身盡行追奪。又五年禁錮。徒三年定配。以喪前所犯收贖。成弘道。告身盡行追奪。又五年禁錮。徒三年定配。以毋年八十收贖。幷私罪施行。允之。敎以。洪宜海功減一等。又啓言。龜山僉使李東植。沈濕之米。和糅於他米。致此奸弊。不可無罪。以此照律。杖一百收贖。告身盡行追奪。私罪施行。允之。又啓言。水原前府使金文淳。富平府使尹光裕等。田結收粗。何等至重。而盜減之數。若是夥然。事之警駭。莫此爲甚。以此照律。杖八十收贖。公罪施行。敎以。功議各減一等。
정조 5년 · 목
義禁府啓言。延次綱洪州牧。申楫橫城縣。竝徒三年。洪宜海豊川郡徒二年半。竝定配。請依例押送。允之。
정조 5년 · 강
召見下直守令于㴠仁亭。
정조 5년 · 목
高原郡守鄭景曾進伏。予曰。北路連歲歉 荒之餘。民生困窮。爾其善爲撫摩也。遂安郡守李濟萬進伏。予曰。旣經侍從。故七事則置之。汝往善爲之。靈巖郡守韓光近進伏。予曰。靈巖素是劇邑。且多弊瘼。以經幄之臣。出宰外邑。凡在撫摩蘇革之方。盡誠爲之。安城郡守李普瞻進伏。予曰。曾經守令乎。普瞻曰。再昨年。待罪陰竹矣。康津縣監閔永喆進伏。予曰。康津以濱海之地。民俗甚悍。邑弊孔多。爾其盡心爲之也。予曰。未署經守令幾許云耶。都承旨嚴璹曰。未知其幾許。而頗有之云矣。
정조 5년 · 강
命兩司牌招。守令署經。
정조 5년 · 목
予曰。各道敗船狀啓。規例各自不同。今番湖南稅船之致敗也。湖西道臣。先以敗船形止狀聞。次以査事鱗次登聞。而至於湖南。則初無是例。何也。志儉曰。其間委折。臣姑未知。而蓋由於道規不同之致矣。予曰。今年臭載之患。比昨年尤甚。或連長霖之連緣月不霽。而大抵近來人心獰悍。船漢監色輩。不無符同故敗之弊。故國用漸至匱竭。豈不悶然哉。志儉曰。聖敎至當矣。以近來敗船狀啓見之。臭載之頻數。莫如今年。誠極悶矣。予曰。右承旨。今日何不仕進乎。志儉曰。聞有實★(虫+恙)矣。
정조 5년 · 목
敎曰。右承旨許遞。前望單子入之。
정조 5년 · 강
命湖南敗船狀啓。依湖西例爲之。
정조 5년 · 목
敎曰。道各異例。稅船致敗。湖西則先以形止狀聞。次以査事。鱗次登聞。至于具格狀啓。而不知其幾次。湖南則無是例。今番敗船形止之不卽登聞。必由於此。此後一依湖西例爲之。
정조 5년 · 강
命抄啓文臣李祖承。特賜經書正文一件。
정조 5년 · 목
敎曰。頃有激勸。可責來效。抄啓文臣中。設講未久。顯有成就之望者。見於李祖承一人矣。登筵時講話。筵退後講義。比初次應講時。不啻突弁。幾乎刮目。倘無誠勤。安有進益。固已嘉賞萬萬。續見修納講義册子。上下酬酢之語。彼此問答之事。據實直書。段段無錯。以年少文臣而能免乎。護短者。志尤可取。權知副正字李祖承。特賜御定經書正文一件。使他文臣之優者。俯而效之。不及者。跂而及之也。
정조 5년 · 강
領府事金尙喆箚陳病狀。乞遞諸司提擧之任。賜批。
정조 5년 · 목
批以。總是閑務漫任。臥閤何妨管攝。貶坐行否。在卿强力之如何。所辭奉常御營軍資司譯都提擧之任。幷宜不允。卿其安心勿辭。無致考績之愆限也。仍命遣史官傳諭。
정조 5년 · 강
召見承旨鄭志儉于㴠 仁亭。
정조 5년 · 목
予曰。新溪君妻上言。承旨亦見之耶。志儉曰。臣亦見。而其所下語。甚箚着於奉朝賀矣。予曰。今此上言中云云李益恢。向來以此等山訟事。起訟畿營。至有道伯狀聞之境。故其時果以嚴辭退斥矣。觀此上言措語。似是其時事端矣。志儉曰。臣則未及知之矣。予曰。新溪君妻上言來呈委折。詳問於當直都事。假注書趙興鎭回奏曰。再昨日申後。新溪君妻乘轎來詣當直門外。欲呈上言。故該都事初以不得捧之意退斥。則新溪妻終不還去。至黃昏時相持。不得已捧入云矣。予曰。然則過三日後。今始入啓委折知入。興鎭回奏曰。回見諸堂上。問其捧入當否。故自爾遲滯云矣。予曰。李益恢果見誰某之族屬耶。志儉曰。似是李聖圭之族矣。予曰。此上言出給備局。今日內。回見大臣及諸備堂。然後還送於政院之意。分付。
정조 5년 · 강
奉朝賀金致仁陳箚自鳴。賜批。
정조 5년 · 목
箚略曰。伏聞姓名入於宗臣妻上言之中。其所爲言。罔有旣紀極。臣實滿心駭恧。而臣於十年前。爲父母遷墳。買占一穴於先塋近處而置標焉。乃於今春。墓奴告以新溪君家。方營葬於置標傍近云。臣答以旣係買置之地。他人似不當入葬。以此意往告其家矣。踵聞彼家。終至壓葬於村後。擧措駭異。不可復以道理責之。故臣飭諭奴屬。俾勿干涉於其間。而臣於四月。遭兄嫂之喪。占山於先墓隔岡之原。此是有主陳田。將欲成券決買。則宗臣之姪益恢。稱以渠家立案之處。沮戲賣買。及其兩造尺量。渠亦自知理屈。而猶哽稱渠地。末乃因人送言。謂以若使其叔山訟。得一言緩頰於營邑。則此山吾當毋爭而許用云。而渠家山訟。關係公法。私囑操縱。非所可論。臣欲故斥退。而占用他山。其間事實委折。不過如斯而已。倘使宗臣。先有置標。而臣之置標。加於其上。則宗臣生時。何無一言之及此。而到今始發於其家之供乎。其所謂送門客誘說。善爲彌縫者。則卽渠所自爲。而反謂臣云云。又其所謂未滿一旬。營門啓達者。則道啓在於三月。臣嫂之喪。在於四月。未葬之前。焉有營窆 之可言。月日之相左。猶不暇計。告君之辭。尙敢如是乎。最其嗾民囑官。暗地排布等說。直驅之於怙勢慢法之科。伏乞亟命嚴査。臣果有一毫近似於是者。明降威罰焉。批以。宗臣妻上言中云云。侵詆極其狼藉。殊極駭感。在卿何有。訟理伸否。卽有司存。而卿之爲引。無或過當。卿須安心勿辭。仍命遣史官傳諭。
정조 5년 · 강
命新溪君妻上言。次對時持入。
정조 5년 · 목
敎曰。大臣箚批。略已及之。玆事須卽決折爲可。且係大臣箚陳事。明日次對。當問于大臣處之。此上言。該房次對時持入。
정조 5년 · 강
命蛇渡僉使。近地中相換。不多日內下送。
정조 5년 · 목
因全羅左水使姜五成發兵符逢受啓本。敎以。蛇渡鎭兵符兩隻之至今在水營者。關防事體。不當如此。雖有國役。輕重自別。未赴任僉使。近地中相換。不多日內下送。
정조 5년 · 강
以尹坊爲分副摠管。口傳也。
정조 5년 · 강
分揀宣傳官李忠彬崔命健等。
정조 5년 · 목
因忠彬等汰去傳旨。敎以。分揀。鍊熟間入直。
정조 5년 · 강
以鄭一祥爲兵曹參判。
정조 5년 · 목
敎曰。兵曹參判未差之代。口傳差出。
정조 5년 · 강
命律官權廷基。施以徒配之律。
정조 5년 · 목
因義禁府。以時囚崔景崙照律啓目。敎以。典賣逆賊家舍之罪。擬以典賣他人田宅之律。豈有如許議讞。況律文中。以爲係官者加二等云云。尋常係官。尙加二等。係逆家事。則加十等百等。猶無不可。乃反只從係官二等之律。果何意義。所擬徒配之律。可謂準備於律官。當該律官。亟令施以徒配之律。以嚴懲討。此啓目勿施。
정조 5년 · 강
罷判義禁蔡濟恭同義禁洪檢鄭昌聖職。
정조 5년 · 목
敎曰。獄官之任。莫大於議讞。而擬之不審旣如彼。當直之責。惟在於通宣。而閼之無難又如此。一則溺職。二則溺職。禁府當該堂上一幷罷職。政官待明朝牌招開政。
정조 5년 · 강
以丁範祖爲承旨。尋遞。以沈念祖代之。
정조 5년 · 목
敎曰。承旨前望單子入之。○範祖以在外啓稟。敎以。許遞。前望單子入之。
정조 5년 · 강
命稅船致敗形止狀啓。惕念擧行。
정조 5년 · 목
戶曹啓言。綾州稅船致敗。無一字狀啓委折。行査本道以聞事命下矣。卽爲發關査問。則回關內。綾州牧稅船致敗事。洪忠監營移文。始於今十七日來到。而搜得船隻。査實委折之間。自費四五日。敗船形止狀啓。今二十二日。稽滯封發云矣。敎以。臭載。未有如今年。本道伯若能十分蕫督。冒法故敗。豈至於此。形止狀報。本道雖無前例。此等無前之擧。亦無一字之登聞。此亦前例乎。且敗船之無一粒拯出。此亦前例乎。一船之二千餘石。或近二千石濫載。此亦前例乎。船人則日以本道致敗。監司則以他道致敗。此亦前例乎。査問之下。淹旬過期。今始枚報。此亦前例乎。旣已推考。而更請待罪於狀本。此亦前例乎。前例從他前例。矇然自是矇然。此後復有如許奸弊。按道之臣。難免其責。使之惕念擧行事。更爲回移。
정조 5년 · 강
命 慶壽宮產室廳。今十二日擧行。
정조 5년 · 목
內醫院啓言。今此移御後。 慶壽宮產室廳。當爲排設。吉日令日官推擇。則今十二日辰時爲吉云。請以此日擧行。允之。
정조 5년 · 강
遞分副摠管金永綬。
정조 5년 · 목
因摠管變通草記。敎以。許遞。
정조 5년 · 강
命時囚金師柱放送。李信默勘放。金光默議處。
정조 5년 · 목
義禁府啓言。前監察金師柱照律。杖八十收贖。奪告身三等。私罪施行。敎以。語雖未暢。職已見汰。分揀放送。○又啓言。奉常奉事李信默照律。杖八十收贖。奪告身三等。私罪施行。敎以。功減一等。○又啓言。水原前前府使金光默原情。泛稱遲晩。當請刑。而曾經侍從。請議處。允之。敎以。與配所官有異。赴任在於丁酉。逃躱在於二三年前云爾。則合有分揀之道。以公罪勘放後草記。